KOMISIJOS SPRENDIMAS
2007 m. vasario 20 d.
iš dalies keičiantis Sprendimą 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Vengrijos ir Jungtinės Karalystės naminiams paukščiams sukelia gripo viruso H5N1 potipis
(pranešta dokumentu Nr. C(2007) 510)
(Tekstas svarbus EEE)
(2007/128/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
2006 m. birželio 14 d. Komisijos sprendime 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis, ir panaikinančiame Sprendimą 2006/135/EB (3) išdėstytos kai kurios apsaugos priemonės, kuriomis siekiama užkirsti kelią paukščių gripo plitimui į neužkrėstas Bendrijos teritorijos dalis pervežant paukščius ir paukštienos produktus.
(2)
Komisija priėmė 2007 m. sausio 31 d. Sprendimą 2007/79/EB, iš dalies keičiantį Sprendimą 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Vengrijos naminiams paukščiams sukelia gripo viruso H5N1 potipis (4), kuriuo patvirtinamos A ir B teritorijos Vengrijoje ir tokio suskirstymo į regionus trukmė Vengrijoje kilus šios ligos protrūkiui.
(3)
H5N1 potipio paukščių gripo protrūkio epidemiologinė padėtis Vengrijos paukštynuose reikalauja iš dalies keisti teritorijas, kuriose taikomi apribojimai, ir priemonių taikymo trukmę.
(4)
Komisija priėmė 2007 m. vasario 5 d. Sprendimą 2007/83/EB, kuriuo iš dalies keičiamas Sprendimas 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Jungtinės Karalystės naminiams paukščiams sukelia gripo viruso H5N1 potipis, Jungtinėje Karalystėje kilus labai patogeniško H5N1 potipio paukščių gripo protrūkiui.
(5)
Maisto grandinės ir gyvūnų sveikatos nuolatiniame komitete buvo persvarstytos priemonės, kurių ėmėsi Jungtinė Karalystė pagal Sprendimą 2006/415/EB, įskaitant A ir B teritorijų nustatymą, kaip nurodyta to sprendimo 4 straipsnyje.
(6)
Todėl būtina iš dalies atitinkamai pakeisti Sprendimą 2006/415/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/415/EB priedo tekstas pakeičiamas šio Sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2007 m. vasario 20 d.